
Obrazloženje prijedloga općeg akta
Hrvatski sabor je 13. prosinca 2024. donio Zakon o izmjenama i dopuni Zakona o lokalnim porezima (»Narodne novine« broj 115/16, 101/17, 114/22 i 114/23), koji je objavljen u  Narodnim novinama broj 152/2024 od 24. prosinca 2024. godine, a stupio je na snagu 1. siječnja 2025.
Predmetnim zakonom, u bitnome, postojeći porez na kuće za odmor kao opcijski lokalni porez transformiran je u porez na nekretnine kao obvezni lokalni porez, te je za potrebe ovoga oporezivanja prilagođena definicija pojma nekretnina u odnosu na postojeći pojam „kuća za odmor“. Sukladno novim izmjenama i dopunama, određeno je da su jedinice lokalne samouprave dužne uvesti porez na nekretnine.
Izmijenjenim člankom 26. Zakona o lokalnim porezima propisano je da se porez na nekretnine plaća godišnje od 0,60 do 8,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine. Visinu poreza na nekretnine u naznačenim granicama propisuje svojom odlukom predstavničko tijelo jedinice lokalne samouprave. Jedinica lokalne samouprave može propisati visinu poreza na nekretnine ovisno o mjestu, ulici, naselju ili zoni gdje se nekretnina nalazi.
Sukladno članku 42. stavak 1. Zakona o lokalnim porezima, predstavničko tijelo jedinice lokalne samouprave svojom odlukom utvrđuje za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. Zakona o lokalnim porezima, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. Zakona o lokalnim porezima i nadležno porezno tijelo za utvrđivanje i naplatu poreza.
Ovim nacrtom Odluke o lokalnim porezima Općine Žakanje uvodi se porez na nekretnine i to u visini od 2,00 EUR po četvornom metru korisne površine nekretnine, odnosno u istom iznosu kao i dosadašnji porez na kuće za odmor, što ne bi dovelo do povećanja opterećenje za dosadašnje porezne obveznike na području Općine Žakanje. 
Ova Odluka stavlja se na javno savjetovanje u trajanju od 30 (trideset) dana, nakon čega će se razmotriti primjedbe i prijedlozi na Odluku te će se sačiniti konačan prijedlog Odluke za usvajanje na Općinskom vijeću.


